איזבל גויון

איזבל גויון (בצרפתית Isabelle Guyon; נולדה ב-15 באוגוסט 1961) ילידת צרפת, חוקרת בתחום למידת מכונה וידועה בעבודותיה בתחומי מכונות וקטורים תומכים, רשתות עצביות מלאכותיות וביואינפורמטיקה. גויון היא פרופסורית מן המניין באוניברסיטת פריז-סקליי, ודירקטורית, מדענית חוקרת במעבדות google DeepMind מאז אוקטובר 2022.

היא נחשבת לחלוצה בתחום למידת מכונה בעקבות תרומתה למכונות וקטורים תומכים ביחד עם ולדימיר ואפניק וברנהרד בוסר.

 קורות חיים 
לאחר שסיימה את לימודיה בבית הספר הצרפתי להנדסה ESPCI Paris ב-1985, הצטרפה לקבוצתו של ז'רארד דרייפוס באוניברסיטת פייר ומארי קירי כדי לעשות דוקטורט בנושא ארכיטקטורות והדרכה של רשתות עצביות.

גויון הגנה על התזה שלה ב-1988 והתקבלה לעבודה בשנה שלאחריה במעבדות בל, תחילה כפוסט דוקטורנטית, ולאחר מכן כראש קבוצה. היא עבדה במעבדות בל במשך שש שנים, שם חקרה מספר תחומים, מרשתות עצביות ועד לזיהוי תבניות ותאוריה של למידה חישובית, עם יישום לזיהוי כתב יד. היא שיתפה פעולה עם יאן לקון, לאון בוטאו, ולדימיר ופניק, קורינה קורטס, יהושע בנג'יו, פטריס סימארד, ופגשה את בעלה לעתיד, ברנהרד בוסר.
בשנת 1996 עזבה גויון את מעבדות בל וגידלה את ילדיה בברקלי, קליפורניה. בברקלי, היא הקימה חברת ייעוץ ללמידת מכונה, Clopinet. היא החלה להתעניין ביישומים רפואיים, והשתמשה בעבודותיה הקודמות כדי לסווג את הגנים האחראים לסוגים שונים של סרטן.

מאז 2003, ארגנה גויון תחרויות אתגר רבות במדעי הנתונים, על מנת לעורר מחקר בתחום זה.

בשנת 2011 הקימה את ChaLearn, עמותה ללא מטרות רווח, שמטרתה ליצור אתגרי למידת מכונה בינלאומיים הפתוחים לכולם, היא משמשת נשיאה-מייסדת של העמותה (מאז 2011).. ומשנת 2015 היא מנהלת-קהילה (Community Lead) של פלטפורמת CodaLab Competitions מטעם אוניברסיטת פריז-סקליי.

בשנת 2016, חזרה גויון לצרפת כדי לקבל מינוי כפרופסורית בקתדרת Big Data המשותפת לאוניברסיטת פריז-סקליי ו-INRIA. בנוסף היא חברה ב-TAU, קבוצת מחקר של Laboratoire de recherche en informatique.

גויון שירתה כראש התוכנית של הכנס NeurIPS 2016 וכיו"ר הכללי של NeurIPS ב-2017. ושימשה כעורכת משנה עבור Journal of Machine Learning Research וכעורכת של סדרת הספרים שנקראת Series: Challenges in Machine Learning. היא חברה במעבדה האירופית ללמידה ומערכות חכמות.

גויון היא דירקטורית, מדענית חוקרת במעבדות google DeepMind מאז אוקטובר 2022.

בשנת 2024 נבחרה גויון לחברה ב-Académie des Technologies , האקדמיה הצרפתית לטכנולוגיה – ציון דרך המקביל לאקדמיה הלאומית להנדסה בארה״ב.

 עבודה מדעית 
גויון עבדה בכמה תתי תחומים של למידת מכונה, כולל רשתות עצביות, מכונות וקטורים תומכים, בחירת תכונות ויישומים של למידת מכונה לביולוגיה.

 מכונות וקטורים תומכים 
בין תרומותיה הבולטות, גויון המציאה ב-1992 את מכונות וקטורים תומכים (SVM) יחד עם ברנהרד בוסר וולדימיר ופניק. SVM הוא אלגוריתם למידה מונחית, בדומה לאלגורתמים ללמידת רשת עצבית מלאכותית או עץ החלטה, שהפך במהרה לטכניקה קלאסית בלמידת מכונה. SVMs תרמו במיוחד לפופולריות של שיטות ליבה (kernel methods).

 רשתות עצביות 
במהלך שנותיה במעבדות בל, גויון לקחה חלק בפרויקטים רבים שכללו רשתות עצביות. בפרט, היא כתבה כמה מהמאמרים הראשונים על השימוש ברשת עצבית לזיהוי כתב יד באמצעות מסד הנתונים של MNIST. היא גם ממציאה שותפה של הרשתות העצביות הסיאמיות, ארכיטקטורת רשת עצבית המשמשת ללימוד קווי דמיון, עם יישומים לזיהוי חתימה, פנים או אובייקט.

 למידת מכונה לביולוגיה 
גויון פרסמה מאמרים רבים העוסקים בישומים של בינה מלאכותית בביולוגיה. בפרט הציגה שימוש במכונות וקטורים תומכים לזיהוי סרטן באמצעות גנים.

 אתגרי למידת מכונה 
באמצעות ארגון ChaLearn שאינו למטרות רווח, גויון ארגנה וניהלה אתגרים הפתוחים לכולם על מנת לפתור בעיות פתוחות בלמידת מכונה בתחומים מגוונים כמו ראייה ממוחשבת, מדעי המוח, פיזיקת חלקיקים, בחירת תכונות, סיבתיות ולמידת מכונה אוטומטית. רוב האתגרים שאורגנו על ידי ChaLearn הובילו לפרסומים.
 חיים פרטיים 
גויון נשואה לברנהרד בוסר, פרופסור באוניברסיטת ברקלי, קליפורניה. יש לה תאומים ובת אחת, שלושתם סיימו תואר מדעי. לגויון יש שלוש אזרחויות: צרפתית מלידה, שווייצרית מנישואים ואמריקאית באמצעות התאזרחות.

 פרסים והצטיינות 
 זוכת פרסי BBVA Foundation Frontiers of Knowledge (2020)
 עמיתת איגוד המידע הרפואי האמריקאי (2011)
 בשנת 2020 קיבלה גויון את פרס BBVA Foundation Frontiers of Knowledge עבור עבודתה בלמידת מכונה (יחד עם ברנהרד שולקופף ולדימיר ופניק).
 בשנת 2023 זכתה (עם עמיתיה) בפרס המאמר המצטיין בכנס IEEE e-Science על עבודה חדשנית באופטימיזציית היפר-פרמטרים מבוזרת
 באותה שנה, 2023, קיבלה את ACM ICMI Ten-Year Technical-Impact Award על תרומתה ארוכת הטווח לאתגר “Multi-modal Gesture Recognition Challenge 2013” – עבודת חלוץ בזיהוי מחוות מולטי-מודליות

 פרסומים בולטים 
 Bernhard Boser, Isabelle Guyon and Vladmir Vapnik, אלגוריתם הדרכה למסווג שוליים אופטימלי, הליכים של הסדנה השנתית החמישית בנושא תאוריית למידה חישובית, 1992, doi:10.1145/130385.130401
 ג'יין ברומלי, איזבל גויון, יאן לקון, אדוארד סאקינגר ורופק שאה, אימות חתימה באמצעות רשת עצבית "סיאמית" של עיכוב זמן, Advances in Neural Information Processing Systems, 1994.
 איזבל גויון ואנדרה אליסיף, מבוא לבחירת משתנים ותכונות, Journal of Machine Learning Research, 2003.
 איזבל גויון, ג'ייסון ווסטון, סטיבן ברנהיל ולדימיר ואפניק, בחירת גנים לסיווג סרטן באמצעות מכונות וקטור תמיכה, למידת מכונה, מפרסמים אקדמיים Kluwer, 2002, doi:10.1023/A:1012487302797

 ראו גם 
 מכונות וקטורים תומכים
 למידת מכונה
 למידה עמוקה
 רשתות עצביות מלאכותיות

 קישורים חיצוניים 

 איזבל גויון באתר dblp

 הערות שוליים 

קטגוריה:חוקרי בינה מלאכותית
קטגוריה:סגל מעבדות בל
קטגוריה:מדעני מחשב אמריקאים
קטגוריה:מהגרים מצרפת לארצות הברית
קטגוריה:צרפתיות שנולדו ב-1961